google/wiki40b huggingface dataset:
Folkehøgskolerådet

Folkehøgskolerådet er de norske folkehøgskolenes samarbeidsorgan. Her er skolene og organisasjonene representert, og rådet forvalter folkehøgskolens interesser. Folkehøgskolerådet skal arbeide for at folkehøgskolene får gode økonomiske, administrative og pedagogiske betingelser for driften.

Internasjonalt Utvalg for folkehøgskolen (IU)

Internasjonalt Utvalg for folkehøgskolen (IU) er et rådgivende og tilretteleggende organ under Folkehøgskolerådet i Norge. Utvalget arbeider, gjennom informasjons- og opplysningsarbeid, for at folkehøgskolene skal bidra til å skape en mer rettferdig verden. IU sin målsetning er at folkehøgskolen skal, gjennom informasjons- og opplysningsarbeid om Nord/Sør-forhold og utviklingsarbeid, bidra til å endre holdninger, handlinger og politikk i Nord med sikte på å skape en mer rettferdig verden. Ett av temaene IU jobber med er Pedagogigkk for de Rike (PfR). Pedagogikk for de Rike er et aktivt og deltakende undervisningsopplegg som er et tilbud til alle folkehøgskoler i Norge. Målet er å bevisstgjøre hverandre på hva økonomisk rike i Nord kan gjøre ved å endre sine holdninger og handlinger for at verdens felles framtid skal bli best mulig. PfR ble utviklet etter støtte fra Norad i 2005.
Lille Nøtteaften

Lille nøtteaften er et norsk underholdningsprogram som ble sendt på TV 2 lille julaften 2006 til 2008. Programmet var et alternativ til Kvelden før kvelden på NRK men fungerte også som oppstarten på julens TV 2-nøtter. Kristian Ødegård er programleder de to første årene, mens Atle Antonsen ledet det siste. Programmet besto av diverse nøtter som skulle løses og gjestene var i stor grad de samme karakterene som opptrådte i TV 2-nøttene. Det ble produsert av Seefood TV.
Programmet hadde 500 000 seere i 2008.
Portør havn

Portør havn er en havn ytterst på halvøya Portør i Kragerø kommune i Telemark.
Portør har tjent som nødhavn siden de tidligste tider, og det er gjort flere oldtidsfunn i området. Navnet forekommer i Heimskringla (Sigurd Slembes opphold på stedet) som «Portyrja». Navnet kommer av portus (latin for havn) eller porta (dør, åpning) og gammelnorsk aurr (grus). Ifølge Olaf Rygh kan «port» ha blitt bragt til Norge av vikinger som hadde kontakt med anglesakser som brukte port i betydningen havn. Rygh tror at navnet Port-Yrja kan vært i motsetning til Yrja der det ikke var havn eller hele halvøyen sør for Stølefjorden kan ha vært kalt Yrja (det nærliggende Jomfruland ble kalt Aur på gammelnorsk) og Port-Yrja var stedets havn. Navnet kan på grunn av siste ledd bety en havn full av stein. Ifølge andre kilder kommer siste leddet ør av yr (tåkeregn).
I Snorres kongesagaer er det nevnt at Sigurd Slembe benyttet havna.
I innseilingsleden fra syd er det sprengskader i svaberget på sydsiden som indikerer anslaget til en mine som under annen verdenskrig traff land og forårsaket en kraftig detonasjon. Eksplosjonen blåste visstnok ut vinduer i vid omkrets. Forlagsredaktør Harald Grieg hadde sitt landsted der, arealet foran dette mot sjøen er idag lagt ut til friareal.
I 1981 ble det funnet en gammel båt i mudderet som hadde ligget der siden 1500-tallet. Det sjeldne vrakfunnet ble kalt Portørbåten.
Vei til Portør ble bygget i 1956. Havna var inntil midten av 1960-tallet losstasjon og tolloppsynstasjon.
På Vakthusheia over havna er det reist en rekonstruksjon av den optiske telegrafen som sto der i 1808.
Kirkerådet

Arbeidsfelt

Kirkerådet avholder inntil fem årlige møter, og et eget arbeidsutvalg tar seg av saker mellom hovedmøtene. Ved siden av å forberede og iverksette saker for Kirkemøtet, har Kirkerådet koordineringsansvar for Den norske kirkes katastrofe- og ulykkesberedskap.
Djerdap nasjonalpark

Djerdap nasjonalpark eller Jernporten nasjonalpark (serbisk Nacionalni Park Đerdap) er en nasjonalpark langs Donau i Serbia.
Parken strekker seg 100 kilometer langs elven fra Golubac til Tekija og omfatter ca 63 690 hektar. Midtveis i parken bryter Donau igjennom de sørvestlige Karpatene.
I parken finnes over 1100 planteslag i tillegg til dyr og fugler som bjørn, gaupe, ulv, gullsjakal, svartstork, flere ugleslag og andre sjeldne arter.
Golubac festning, Tabula Traiana og utgravningene ved Lepenski Vir er blant de viktigste historiske arkeologiske funnene innenfor parkens område.  
Parkens administrasjon ligger i Donji Milanovac.
Paracompsosoma

Utseende

En middelsstor, tettbygd, lyst gråbrun trebukk. Antennene er noe lengre enn kroppen og ganske kraftige. Kroppsformen er ganske bred, dekkvingene har markerte "skuldre" og er bredest foran. Pronotum har en tann noe bak midten. Beina er temmelig korte og kraftige.

Utbredelse

Arten er bare kjent fra Brasil.
Shielfield Park

Fotball

Det var en fotballbane på Shielfield Park, oppkalt etter området som var eid av den lokale slakteren William Shiel Dods, siden 1890, men etter en krangel i 1902 forlot Berwick Rangers Shielfield og tilbrakte de femti neste årene på en rekke ulike stadioner i Berwick, inkludert midlertidige gjestevisitter på Shielfield. Etter en vellykket sesong i den skotske FA-cupen i 1954 ble det innkjøpt en ny tribune fra Bradford City, og klubben slo seg ned på Shielfield. Ytterligere forbedringer og utvidelser fulgte i de kommende årene, og flomlys ble installert på stadion i 1972.
Tilskuerrekorden er 13 365 og ble satt i en kamp i den skotske FA-cupen mot Rangers FC den 28. januar 1967, en kamp Berwick Rangers sensasjonelt vant 1-0. Kapasiteten er for tiden 4 131, og 1 366 av disse har mulighet til å sitte. Da laget igjen møtte Rangers i en tredjedivisjonskamp 25. august 2012 etter Rangers' konkurs og degradering i 2012, var stadionet helt utsolgt i en kamp som endte 1-1.

Speedway

Berwick Bandits første periode på Shielfield Park var mellom 1968 og 1980, da en uoverensstemmelse med Berwick Rangers tvang The Bandits til å finne ny bane. Til slutt fant de en ny bane i 1982, og det var Berrington Lough i nærheten av Ancroft, Northumberland. Klubben flyttet tilbake til Berwick i 1996, og har siden forblitt der. Berwick Bandits har vunnet mange mesterskap og trekker ganske mange tilskuere.
Smørskredtindane

Fottur

Store Smørskredtind. Fjellet har et alpint preg og er mindre tilgjengelig enn Slogen, men mange når toppen uten klatreutstyr. Det er ingen enkle ruter til toppen og alle rutevalg er angitt som tunge toppturer med utsatt klyving der tau, isøks og stegjern kan komme godt med.
Det er tre vanlige ruter opp til toppen:

Annen informasjon

Hjørundfjordingen Jon Klokk og britene Wiliam Ecroyd og William Cecil Slingsby var de første som klatret til topps på Store Smørskredtind, den 21. august 1884.
Målt etter primærfaktor er fjellet rangert på 11.-plass i Norge.
Hotell Union Øye, ved 655Fylkesvei 655, i bygda Øye er et naturlig utgangspunkt for fjellturer i området. Hotellet ligger omtrent 2 km fra starten på Skylstadbrekka og 4,5 km fra Lygnstøylvatnet. Stien til nabofjellet Slogen (Slogråsa) starter 1 km øst for hotellet (Skylstadbrekka benyttes også til tur på Slogen).
Svedjerug

Svedjerug eller finnrug er en rugsort som egnet for dyrking på mark der det drives svedjebruk. Svedjerugen er toårig, den trenger kulde og kort dag for å danne aks på samme måte som dagens rugsorter. Svedjerugen ble normalt sådd tidlig på sommeren, og det ble brukt svært lite såkorn pr. arealenhet, mens dagens rugsorter såes på ettersommeren eller tidlig høst og det brukes langt større såmengder.

Historie

Liksom all rug stammer også svedjerug fra Sentral-Asia. I høydeområdene i Afghanistan og Irak finnes det mange varianter av rug. Disse opptrådte tidlig som ugress i hvete, men når de ble spredt med frøhandel lengere nordover inn i Russland, viste rugen seg mer egnet til å dyrke her enn hvete. Ekspansjonen skjedde i perioden fra 400 f.kr. og fremover. 
Noen steder i det sentrale Russland utviklet det seg etter hvert en rugtype som var spesielt godt egnet til svedjebruk. En gang før år 1000 nådde denne svedjerugen Øst-Finland og Karelen. I disse store granskogområdene gav den etter hvert opphav til en befolkningsekspansjon, slik at det mot slutten av 1400-tallet oppsto mangel på egnede svedjeområder som kunne brennes. Først dro de til vestre Finland, deretter til Øst-Sverige, og videre vestover. Omkring 1640 nådde de første svedje-finnene Norge.
Den særegne skogfinske svedjerugen var ansett som tapt, men Per Martin Tvengsberg fant noen få rugkorn i en gammel låve på Finnskogen og klarte å få dem til å spire. Fra disse få kornene stammer all moderne svedjerug.

Kvalitet

Ifølge Norsk Genressurssenter har svedjerugen gode dyrkingsegenskaper. Den har god buskingsevne, opp til 94 strå fra samme plante, med over 50 korn per aks. Den blir over to meter høy, dekker derfor jorda godt og gir god avling og en spesiell halm. I tillegg skal den gi et korn som er godt på smak.

Såvare

I 2003 ble en rekke bestemmelser om produksjon av forskjellige jordbruksprodukter, inkludert såvareloven, fjernet. I stedet ble lov om mattrygghet innført for å sikre "helsemessig trygge næringsmidler og fremme helse, kvalitet og forbrukerhensyn langs hele produksjonskjeden, samt ivareta miljøvennlig produksjon." Loven skulle videre fremme god plante- og dyrehelse. 
Kort tid etter ble såvareforskriften endret i tråd med den økte oppmerksomheten på matsikkerhet og sikring av innsatsvarer, slik at bare såvareforretninger skulle kunne innføre, eksportere, omsette og produsere såvare. I 2008 ble det gjort unntak for ikke-kommersiell omsetning av bevaringsverdige frøsorter.
Idutywa (biller)

Levevis

De voksne billene er dagaktive og finnes helst på blomster, der de eter pollen og nektar.

Utbredelse

Slekten er utbredt i Sør-Afrika.
Egiett

En egiett (fransk: aguillette) er en hylse i plast eller metall som skal samle frynsene på tuppene av skolisser, og dermed både gjøre dem enklere å tre gjennom maljene i fottøyet og beskytte dem mot å rakne. "Egiett" ble et kjent, norsk ord etter en episode av Phineas og Ferb med tittellåten «Aguillette».

Historie

Mens selve skolissen stammer fra ca. 3 500 f.kr, ble egietten oppfunnet i 1790 av Harvey Kennedy
Nihon Keizai Shimbun

Nihon Keizai Shimbun (japansk: 日本経済新聞), mest kjent som Nikkei, er en japansk dagsavis. Den ble startet 2. desember 1876, og har et daglig opplag i underkant av tre millioner. Det er verdens største finansavis, og er hovedpublikasjonen til selskapet Nikkei Inc., og driver også Tokyos viktigste aksjeindeks, Nikkei 225.
Nikkei kjøpte opp Financial Times i november 2015.
Litcast

Litcast er et digitalt lydbokformat beregnet på nedlasting av forhåndsinnspilte lydbøker til mobile enheter. Konseptet ble først lansert av det norske forlaget Grieg Lyd i 2008, i samarbeid med telekommunikasjonsselskapet Telenor.
Litcast er et teleskopord etter modell av podcast, og er satt sammen av de engelske ordene literature (litteratur) og broadcasting (kringkasting).
Tin Machine II

Singler

«You Belong in Rock 'n' Roll» ble utgitt med fire spor i ulike versjoner. Den andre singelen var «Baby Universal».

Andre utgivelser

Albumet ble reutgitt i 1995 på Virgin Records med en live-versjon av «Bus Stop» spilt inn i Paris i 1989 under bandets verdens-turné.
Sommarstadberga

Sommarstadberga er et nes like nord for Rønningen langs den østlige kysten av Nøtterøy i Færder kommune.
På Sommarstadberga er det ei gravrøys fra bronsealderen/jernalderen som har status som freda kulturminne.
Pia Trulsen

Karriere

Trulsen har deltatt i fire Curling-EM (2011, 2013, 2014 og 2017) og ett Curling-VM (2015).
Hun var på laget som tok gull under VM for mikslag i 2015, sammen med Steffen Walstad, Julie Kjær Molnar og Sander Rølvåg.
Som student på Universitetet i Stavanger deltok Trulsen på Vinteruniversiaden i 2015 i Štrbské Pleso i Slovakia.
Diploa abyssinica

Utseende

En middelsstor (ca. 15 millimeter), ensfarget rødbrun gullbasse. Oversiden er ikke spesielt blank med fine hår, beina ikke særlig lange. "Snuten" (clypeus) er litt tilspisset i midten.

Utbredelse

Arten er kjent fra Etiopia.
Hestesport under Middelhavslekene 1959

Hestesport under Middelhavslekene 1959. Hestesport var en av flere sporter under de tredje Middelhavslekene som ble arrangert i Beirut i Libanon i perioden 11. til 23. oktober 1959. Det var andre gangen som hestesport var med på programmet under Middelhavslekene. Det ble konkurrert i seks øvelser, kun for menn. Den forente arabiske republikk ble beste nasjon med fire gullmedaljer foran Libanon med to.
Gnathopraxithea

Utseende

En stor (ca. 60 millimeter), avlang, brun trebukk. Hodet har litt forstørrede, sigdformede mandibler. Antennene er tynne og litt lengre enn kroppen. Pronotum er rundet, litt bredere enn langt, med en korsformet fure i midten. Dekkvingene er jevnbrede, med store, brungule sideflekker, i spissen med to små tenner. Beina er forholdsvis korte.

Utbredelse

Arten er vidt utbredt i den nordlige delen av Sør-Amerika, til tross for at den ble beskrevet så sent som i 1986.
Alejandro Fuentes

Karriere

Etter Idol turnerte han i 2006 sammen med Kurt Nilsen, Espen Lind og Askil Holm under navnet: Lind, Nilsen, Fuentes, Holm. Sammen har de laget samlealbumet Hallelujah Live, som består av forskjellige coverlåter. De vant kategorien «Årets hit» for sangen «Hallelujah» under Spellemannprisen 2006. Per 2018 er «Hallelujah» strømmet over 4,5 millioner ganger på strømmetjenesten Spotify.
I 2008 var Fuentes med på barneplaten Magiske kroker & hemmeligheter produsert av Linn Skåber og Jacob Young, med sangen «Jeg er ikke treig». Simone Larsen, Maria Haukaas Storeng, Egil Hegerberg, Venke Knutson, Alexander Rybak, Julius Winger, Live Maria Roggen, Jørn Christensen, Paal Flaata og Andrea Bræin Hovig var også med på platen.
Etter de to albumene trakk Fuentes seg bort fra rampelyset i flere år. Likevel ga han innimellom ut flere singler, blant andre «Stop Beggin' Me» i 2011 og «All My Life» i 2012. I 2015 ga han ut tre singler: «Rå», «Nabolaget mitt» og «Encore». Både «Rå» og «Encore» solgte til gull og er per 2018 strømmet over 6,5 millioner ganger på strømmetjenesten Spotify. «Rå» var også hans første sang på norsk og var tilegnet kona.

Tv-opptredener

Våren 2010 var Fuentes deltaker i innslaget Camp Senkveld i Senkveld med Thomas og Harald. I 2014 var han dommer i Idol Junior.
Han var en av ti deltakere i Melodi Grand Prix 2018, der han deltok med den spanskspråklige låten «Tengo Otra» (norsk oversettelse: jeg har en annen). Sangen ble imidlertid slått ut i første runde, og var ikke blant de fire sangene som kvalifiserte seg til gullfinalen.

Privatliv

Fuentes giftet seg med Christina Kobbeltvedt sommeren 2014. Paret har i dag ett barn og er bosatt i Fuentes' hjemby, Kristiansand.
Fylkesvei 162 (Finnmark)

Fylkesvei 162 (Fv162) i Finnmark gikk mellom Sørkjosen og Snefjord molo i Måsøy kommune. Veien var 1,8 km lang.
2019 ble veien del av fylkesvei 889.
University of Aberdeen

University of Aberdeen (lat.: Universitas Aberdonensis) er et offentlig universitet i Aberdeen i Skottland. Det har ca. 13 500 studenter (2005).
Det er et av de eldste universitetene i Skottland. Dets to forløpere King's College, grunnlagt i 1495, og Marischal College, grunnlagt i 1593, ble slått sammen til University of Aberdeen i 1860.

Rangeringer

University of Aberdeen ble rangert som nummer 40 av 126 britiske universiteter på Complete University Guides liste for 2016 og som nummer 41 av 119 britiske universiteter på The Guardians 2016-liste.
THE World University Rankings 2014-2015 plasserte universitetet som det 178. av de 500 beste universitetene i verden. I QS World University Rankings for 2014 rangerte universitetet som nummer 137 og i Academic Ranking of World Universities (Shanghai-rankingen) for 2014 som nummer 201-300 av verdens universiteter.
Trazan & Banarne

Trazan & Banarne var et svensk barneprogram som ble sendt i Sveriges Television i perioder fra premieren som Jullovsmorgon jula 1976 til 1982. Tittelkarakterene Trazan Apansson og Banarne ble spilt av Lasse Åberg og Klasse Möllberg. Programmet bestod av en blanding av sketsjer og musikkinnslag med Trazan, Banarne og Electric Banana Band mellom visning av småfilmer, deriblant tegnefilmer om Lucky Luke.
Electric Banana Band utgav også flere plateinnspillinger med sanger og sketsjer. I begynnelsen av 2000-tallet ble CD-ROM-spillet Speltajm utgitt.

Handling

Vennene Trazan Apansson, en lett komisk person basert på Tarzan, og apen Banarne bor i en koie i jungelen med en trampoline. Deres normale mat er bananer. De forteller eventyr til hverandre og diskuterer om figurer som fantomet. De synger også sanger, Trazan spiller banjo og Banarne gitar. Iblant besøker stuntmannen Johan Thorén dem. Iblant gjør de utflukter til blant annet Leksaksmuseet.

Olyckan

I 1980 produserte de TV-serien sammen med Trafiksäkerhetsverket. Da medvirket karakteren Olyckan, spilt av Ted Åström. Olyckan liker når Banarne gjør feil i trafikken, men Trazan forteller ham hvordan man må kjøre.

Pulver & Nicko

Pulver (Klasse Möllberg) og Nicko (Lasse Åberg) var tittelkarakterene i sketsjinnslaget Pulver & Nicko. Sketsjene utspiller seg på landsbygda der to skitne, hese bønder forteller hverandre gåter og faller baklengs når de hører svaret.
Catarman (Camiguin)

Catarman er en kommune i provinsen Camiguin på Filippinene. Under folketellingen i 2007 kom man til et befolkningstall på 16 060 i 3 236 husstander.
I Catarman, barangay Bonbon, lå den tidligere største byen kalt Tangub av lokalbefolkningen som var hovedstaden på Camiguin. Byen var tidlgere Camiguins handelssentrum. Byen ble 1. mai 1871 utslettet av et vulkanutbrudd fra fjellet Daan. Kirkegården ble etter utbruddet gjenfunnet ute i sjøen og er populært sted for dykking. I mange år var korset på kirkegården synlig i sjøen. Det er reist et nytt stort kors over den sunkne kirkegården.
Catarman har også en kald kilde: Sto. Niño Cold Spring som har norsk badetemperatur.
Spring (Kristiania)

Gamle Spring

Spring ble stiftet som den andre fotballklubb i Kristiania, vesentlig av elever fra Aars og Voss' skole. Den første offisielle kamp mellom to norske lag foregikk 16. mai 1887, på Gadeløkken på Majorstua, mellom Spring og den to år eldre Christiania Footballclub. Da Christiania Footballclub ble oppløst i 1890, dalte også aktiviteten i Spring. Klubben ble imidlertid rekonstituert i 1893 da den fikk en ny motstander: Grane, Nordstrand. Omtrent samtidig oppsto også klubben Gaa Paa. Disse tre klubbene spilte kamper mot hverandre i 1890-årene. Kamper og treninger foregikk på flere ulike løkker i byen: Granes bane på Bekkelaget, Doblougløkka i nordre ende av St. Hanshaugen, Nandrupjordet, som lå omtrent der Bislett stadion ligger i dag, og Frognerjordet.
Da Grane i 1897 dro til Göteborg og spilte kamp mot Örgryte, var de forsterket med de fem Spring-spillerne Einar Engelstad, Trygve Engelstad, Hans G. Martens, Fredrik Nielsen og Gerhard M. Nielsen. Det kombinerte Grane/Spring-laget vant 4-0 i den første kampen et norsk lag spilte utenlands.
På grunn av vansker med å finne fast treningsbane, samt manglende tilsig av nye medlemmer, gikk klubben inn i 1901, angivelig ubeseiret siden 1890.

Nye Spring

Da «gamle Spring» gikk inn i 1901, ble navnet tatt over av en guttegjeng i 17–18-årsalderen. «Nye Spring» var i 1902 med på å opprette Norges Fotballforbund. 30.april dette året møttes 14 representanter fra klubbene Grane, Lyn og Spring på Hotel Bristol i Skippergaten og stiftet forbundet. Christen Hummel Johansen, Arne Baggerud, Birger Freihow, Thorleif Wibe og Thorvald Torgersen representerte Spring. Hummel Johansen ble styremedlem i det første styret. Senere samme år deltok klubben i turneringen som i ettertid blir regnet som det første norgesmesterskapet i fotball.
«Nye Spring» oppløste seg selv i september 1902. Springs oppløsning skal ha vært gunstig både for Akademisk Fotballklub og Lyn. Akademisk Fotballklubb overtok flere av Springs beste spillere, blant annet Christen Hummel Johansen, Thv. Torgersen og Halfdan Monsen (senere Freihow). Andre tidligere Spring-medlemmer gikk etter nedleggelsen over i Lyn. Spring skal dessuten ha vært forbilde for etablererne av Lyn i 1896.

Skiklubben Spring

Medlemmer i «nye Spring» konkurrerte også innen skisport, og ifølge oppslagsverket Norske skiløpere hadde Spring etter avviklingen av fotballavdelingen en hektisk, men kort glansperiode som skiklubb fra 1902 til 1905. Klubbens hoppere markerte seg sterkt, især Leif Berg og Jens J. Salvesen. Skiklubben gikk inn i 1909.
Parataenia

Utseende

Middelsstore (ca. 20-25 millimeter), langstrakte praktbiller. Oversiden er mørkfarget med lysere, metallisk grønnlige eller kobberfargede flekker. Dekkvingene har tydelige punktrader og er sagtakkede i spissen.

Levevis

Som hos de fleste andre praktbiller utvikler larvene seg i død ved.

Utbredelse

Slekten er utbredt i Afrika.
Etimesgut flystasjon

Etimesgut flystasjon (IATA: ANK, ICAO: LTAD) (tyrkisk: Etimesgut Hava Üssü) er en militær flybase 15 km vest for Ankara i Tyrkia. Den har (2016) det tyrkiske flyvåpens 211. skvadron (transport- og ambulansefly og fly for elektronisk krigføring) og 212. skvadron (Cessna 550, Cessna 650, Gulfstream IV, CASA CN-235M-100-fly og Bell UH-1H-helikoptre.
Fjære kirke

Bygget

Byggverket er i stein og har 450 plasser. Kirken er bygget på stedet hvor det tidligere har stått en trekirke, og alteret i stein er mest sannsynlig fra denne trekirken. Altertavlen er dekorert med motiv fra Herrens aftensmåltid (nattverden) i midten og Jesu korsfestelse og oppstandelsen på sidene. Prekestolen er fra 1500-1700 og har doble hjørnestolper, utskårne evangelister og baldakin. Kirkeskipet er en modell av Tordenskiolds «Løvendals Galei». Kirkens to klokker er fra 1660 og 1855.

Sørportalen

Sørportalen skiller seg ut fra resten av kirken. Portalen har flere ulike elementer som fremstår som tilfeldig plassert. deler av venstre portalfot er en gjenbrukt gravstein som er plassert oppned. På steinen er et kors som minner om keltiske korsbautaer. Over portalen er en skulptur av et ansikt, og man har lenge spekulert  hvem ansiktet tilhører.
En hittil udokumentert maske ble oppdaget i sørportalen i 2019. Den vender ned (symbolsk helvete) og mot de besøkende. Masken har runde kinn og øyne, samt tydelig nese og munn.

Gravkjeller

Under kirkegulvet er det en gravkjeller med blant annet 26 kister, og rester etter flere andre, hovedsakelig fra 1600-tallet. Der er også to murte gravkammer. Kirken er bygget på raet, og har derfor svært tørr luft i kjelleren, som igjen har gjort at likene er svært godt bevart. Gravkjelleren var åpen frem til midt på 1970-tallet, men ble så stengt for å gi de døde respekt. Kjelleren ble formelt stengt 20 år senere, i 1997. De som ble begravet i kjelleren var personer som var fremtredende i lokalsamfunnet eller offentlige stillinger. Å bli gravlagt i kjelleren innebar å betale store avgifter eller gi større gaver til kirken.
Dongtingsjøen

Geografi

I perioden fra juli til september løper flodvann fra Yangtze inn i sjøen, noe som øker dens størrelse kraftig, fra normalt 2 820 km² helt opp til 20 000 km².  For tiden er sjøen den nest største i Kina.  Fire elver munner ut i sjøen: Xiangjiang, Zijiang, Yuanjiang  og Lishui.  Dessuten munner Xiaojiang ut i Xiangjiang rett ved Changsha, før Xiangjiang selv munner ut i sjøen.